和米芾李公炤家二王以前帖宜傾囊購取寄詩
作者：薛紹彭
朝代：宋

paragraphs: 聖草神蹤手自持，心潜模範識前規。
惜哉法書垂世久，妙帖堂堂或見遺。
寶章大軸首尾俱，破古欺世完使離。
當時鑒目獨子著，有如痼病工難醫。
至今所收上卷五，流傳未免識者嗤。
世間無論有晉魏，幾人解得真唐隋。
文皇鑒定號得士，河南精識能窮微。
即今未必無褚獠，寧馨動俗千金貲。
古囊織褾可復得，白玉爲躞黄金題。